Author: agenda0
Company: agenda

Informácia  o  plnení  koncepcie  vzdelávania pracovníkov  štátnej  správy  v  rámci integračného procesu

Koncepcia vzdelávania pracovníkov štátnej správy v rámci integračného procesu (ďalej len „koncepcia“) bola schválená na zasadnutí Vlády Slovenskej republiky dňa 28.4.1999 uznesením č. 320/99. Vláda SR zároveň uložila podpredsedovi vlády SR pre európsku integráciu  a predsedovi Ministerskej rady vlády SR každoročne predkladať informáciu o priebehu a účinkoch koncepcie k termínu 30.06. a 31.12. na zasadnutie Ministerskej rady vlády SR pre európsku integráciu.

1.	Ciele  Koncepcie

Vychádzajúc z programového vyhlásenia vlády SR, v ktorom sa uvádza ako jedna z priorít zaradenie sa do európskych štruktúr,  Koncepcia vzdelávania pracovníkov štátnej správy v rámci integračného procesu bola vypracovaná za účelom realizácie systematického vzdelávania pracovníkov ústredných orgánov štátnej správy (ÚOŠS) a miestnej štátnej správy  (MŠS) v oblasti európskej integrácie. Výsledkom vzdelávacieho procesu má byť: 

1.	zvládnutie odbornej problematiky súvisiacej s integráciou SR a aproximáciou práva, prehĺbenia znalostí z riadenia a verejného manažmentu na úrovní krajín EÚ
2.	aktívne ovládanie cudzích jazykov, osobitne osvojenia si odbornej terminológie v rokovacom jazyku EÚ (najmä v jazyku anglickom, francúzskom a nemeckom)
3.	zvládnutie informačných a komunikačných technológií používaných v EÚ
4.	osvojenie si medzinárodných protokolárnych zvyklostí
5.	osvojenie si spôsobov správania sa na princípoch demokracie, humanity a vzájomného porozumenia

2.	Cieľové skupiny 

Vzdelávacie aktivity realizované na základe Koncepcie sú určené pre pracovníkov štátnej správy, ktorí:

1.	sú pracovníkmi  útvarov európskej integrácie ÚOŠS
2.	sú členmi skupiny Hlavného vyjednávača za SR
3.	sú vedúcimi pracovných (negociačných) skupín
4.	sú členmi pracovných skupín
5.	sa zaoberajú aproximáciou práva, zahraničnou pomocou EÚ, programami EÚ
6.	sú alebo budú vyčlenení príslušným rezortom ako experti v rámci prípravy SR na vstup             do EÚ
7.	budú zastupovať Slovenskú republiku v orgánoch Európskej únie a zabezpečovať záujmy SR v procese integrácie do EÚ
8.	pracujú v odborných útvaroch ÚOŠS a MŠS a sú zodpovední za plánovanie a koordináciu činností svojich útvarov na úseku integrácie a za postupné zladenie a uplatňovanie štandardov platných v krajinách EÚ v oblastiach zverených do ich pôsobnosti
9.	sú, resp. budú  školiteľmi štátnych a neštátnych vzdelávacích inštitúcií v oblasti európskej integrácie.

3.	Hlavný koordinátor vzdelávacích aktivít

Zabezpečenie kvality vzdelávania bolo podmienené určením hlavného koordinátora, ktorý zosúlaďuje vzdelávanie na všetkých relevantných úrovniach bez toho, aby sa narušila kontinuita programov sekcií a odborov zameraných na problematiku integrácie SR do EÚ v  jednotlivých ÚOŠS a v MŠS, ako aj v jednotlivých negociačných skupinách. 
Od 1.4.1999 sa hlavným koordinátorom stal Odbor budovania inštitúcií a prípravy obyvateľstva  na členstvo v EÚ zriadený v rámci Sekcie pre európske záležitosti Úradu vlády SR SR (ďalej OBIPO) podriadenej podpredsedovi vlády SR pre európsku integráciu. OBIPO prevzal na seba koordináciu vzdelávacích aktivít zameraných na oblasť procesu európskej integrácie, a to vrátane jazykovej prípravy pracovníkov ÚOŠS. 
Hlavný koordinátor na základe pravidelného monitoringu analyzuje a prehodnocuje  požiadavky jednotlivých rezortov na vzdelávacie aktivity, ktoré mu sprostredkúvajú vedúci útvarov európskej integrácie na rezortoch. OBIPO ich eviduje, zabezpečuje priebežné spracovanie a vyhodnotenie a na základe priorít a v závislosti od dostupných finančných prostriedkov postupne požadované aktivity realizuje. 
Zároveň sa vzdelávacie projekty určené útvarom európskej integrácie ÚOŠS a MŠS realizujú na podnet (zvyčajne) zahraničných partnerov. OBIPO v týchto prípadoch funguje ako sprostredkovateľ ponuky a spoluorganizátor vzdelávacieho podujatia.   
Koncepcia zaväzuje OBIPO, aby nielen koordinoval prístup ku vzdelávacím aktivitám v oblasti európskej integrácie, ale súčasne zabezpečil aj spätnú väzbu z jednotlivých rezortov formou pravidelných informácií na rokovaniach Ministerskej rady vlády SR pre európsku integráciu, a to dvakrát do roka - v júni a v decembri počas celého obdobia vzdelávania. 
Účelom vyhodnotenia stavu v oblasti vzdelávania je cieľavedomá a komplexná realizácia vzdelávacích aktivít a ich plné etablovanie v integračnom procese.

4.	Spolupráca so zahraničnými partnermi 

V roku 2000 spolupracoval hlavný koordinátor s nasledujúcimi zahraničnými inštitúciami: spoločnosť Carl Duisberg Gesellchaft e.V. v Kolíne,  Inštitút pre európsku politiku v Berlíne, Ministerstvo zahraničných vecí SRN, Centrum európskych štúdií v Štrasburgu, Ministerstvo zahraničných vecí Francúzskej republiky a Ministerstvo zahraničných vecí Dánskeho kráľovstva.  
Na bilaterálnom základe boli v roku 2000 v spolupráci so spoločnosťou Carl Duisberg Gesellchaft e.V. v Kolíne a Inštitútom pre európsku politiku v Berlíne usporiadané negociačné semináre. Prvý z nich sa uskutočnil v marci 2000 v priestoroch Ministerstva zahraničných vecí SR. Zúčastnilo sa ho 29 zástupcov rôznych pracovných skupín. Ďalšie dva semináre, oba úzko špecifické - orientované na problematiku regionálnej politiky  a spolupráce v oblasti súdnictva a vnútorných záležitostí, boli usporiadané v decembri za účasti 40 členov pracovných skupín č. 21 a č. 24.. Finančné náklady v sume 2.000.000 Sk pokrývalo Ministerstvo zahraničných vecí SRN.   
 Centrum európskych štúdií v Štrasburgu participovalo v apríli a decembri, a to s  finančnou podporou Ministerstva zahraničných vecí Francúzskej republiky  v  celkovej sume 1.370.000 Sk, na dvoch projektoch - seminároch: "Externá a koordinačná politika EÚ so zameraním na spoluprácu s chudobnými a ťažko zadĺženými krajinami" pre 25 členov pracovných skupín z Ministerstva financií SR a Ministerstva hospodárstva SR a "Sudcovia, osoby podliehajúce súdnej právomoci a médiá" pre 18 sudcov. Ministerstvo zahraničných vecí Francúzskej republiky  financovalo aj seminár "Rozširovanie EÚ" určený 30 frankofónnym pracovníkom ÚOŠS, ktorý v máji po organizačnej stránke zabezpečoval spolu s hlavným koordinátorom Francúzsky inštitút v Bratislave.
Z rozpočtu Ministerstva zahraničných vecí Dánskeho kráľovstva bolo vyčlenených 345.000 Sk na usporiadanie seminára "Vzdelávanie sudcov Slovenska". Seminár sa realizoval v júni. Zúčastnili sa ho 40 sudcovia zo Slovenska. Na jeho usporiadaní sa okrem dánskeho partnera podieľalo aj Ministerstvo spravodlivosti SR, Centrum európskych štúdií Univerzity Komenského a Združenie sudcov Slovenska.    
Na vzdelávanie v oblasti jazykov boli z PHARE vyčlenené na dva roky (1999 a 2000) 3.200.000 Sk. Jazykové kurzy sa organizovali v spolupráci s Veľkou Britániou, Nemeckom, Rakúskom a Francúzskom.
Od roku 2001 je nutné ťažisko aktivít v dôsledku výrazne zredukovaných finančných možností z mimorezortných zdrojov (fondy PHARE) presunúť na jednotlivé ÚOŠS a zahraničné partnerské inštitúcie. Je nevyhnutné naďalej podnikať kroky vedúce k nadviazaniu pracovných kontaktov s vhodnými zahraničnými partnermi a k vypracovaniu nových vzdelávacích projektov, prípadne k prehĺbeniu spolupráce s už úspešne spolupracujúcimi inštitúciami v zahraničí. 
Participácia zahraničných partnerov na vzdelávacích projektoch je spracovaná aj v tabuľke v prílohe č.1. 

5.	Obsahové zameranie vzdelávacích aktivít

Systémovo sa vzdelávacie aktivity delia na:

a)	odborné semináre a kurzy zamerané na:

1.	prácu s agendou EÚ 
-	pre riadiacich a vedúcich pracovníkov odborov európskej integrácie jednotlivých ÚOŠS 
-	pre ostatných pracovníkov odborov európskej integrácie jednotlivých ÚOŠS
-	pre pracovníkov legislatívy s cieľom urýchliť proces aproximácie právneho poriadku a legislatívny proces v zmysle prijatých ústavných zmien     	

2.	negociačný proces
-	pre vedúcich negociačných skupín 
-     pre ostatných členov negociačných skupín 

b)	úzko špecializované (na sektorovom princípe) semináre a kurzy:

- pre riadiacich a vedúcich pracovníkov odborov európskej integrácie jednotlivých ÚOŠS     - pre ostatných pracovníkov odborov európskej integrácie jednotlivých ÚOŠS 

c)	jazykové

-	kurz francúzskeho jazyka v spolupráci s Francúzskym inštitútom 
-	kurz anglického jazyka v spolupráci s Britskou radou
-	kurz nemeckého jazyka v spolupráci s Goetheho inštitútom a Rakúskym inštitútom

Konkrétny výpočet aktivít hlavného koordinátora realizovaných v spolupráci s inými inštitúciami je spolu s počtami zúčastnených a špecifikáciou finančného zabezpečenia spracovaný aj na strane č. 10 pod hlavičkou "Aktivity hlavného koordinátora" a zároveň uvedený v prílohe č. 1.    

6.	Zdroje na zabezpečenie realizácie Koncepcie

Európska komisia sa rozhodla od roku 1999 prestať financovať vzdelávacie aktivity asociovaných krajín, ktorých ťažisko bolo na Slovensku v jazykovom vzdelávaní. 
Z Finančného memoranda PHARE 97 sa za dvojročné obdobie (1999 - 2000) na jazykové vzdelávanie vydala suma 3.200.000 Sk. Na vyučovanie francúzskeho jazyka vo Francúzskom inštitúte bolo vyčlenených 50.000 EURO a na vyučovanie jazyka nemeckého a anglického v Goetheho inštitúte, Rakúskom inštitúte a Britskej rade spolu 30.000 EURO. 
	Od januára 2001 sú nielen jazykové kurzy, ale akékoľvek ďalšie vzdelávacie semináre, odborné školenia a kurzy odkázané na financovanie z prostriedkov jednotlivých ÚOŠS, z rozpočtu ÚV SR a na základe bilaterálnej spolupráce aj z rozpočtov partnerských zahraničných inštitúcií. 
Na ďalšiu realizáciu Koncepcie vzdelávania je nutné zabezpečovať nasledujúce zdroje:

a) 	personálne:	koordinačným centrom v tejto oblasti zostáva naďalej OBIPO 
b) 	finančné:    	i)  domáce (rezortné rozpočty)
ii) zahraničné (predovšetkým prointegračná pomoc členských štátov EÚ, 
            programy EÚ, Európska nadácia pre vzdelávanie, TAIEX)                   
            c)  materiálno-technické a prevádzkové: OBIPO v spolupráci s jednotlivými ÚOŠS a 
        zahraničnými partnermi.  

V tejto súvislosti sa už pri vypracúvaní predošlej Správy o plnení koncepcie vzdelávania pracovníkov štátnej správy v rámci integračného procesu  za obdobie prvého polroka 2000 avizovala ÚOŠS nevyhnutnosť pripraviť na nasledujúce obdobie analytický plán vzdelávania a vyčleniť naň financie v rámci rozpočtu jednotlivých rezortov. Na základe uznesenia vlády SR č. 601 zo dňa 9. 8. 2000 boli rezorty poverené vypracovaním tohto plánu na rok 2001. 
Obsahová náplň vzdelávania, inštitucionálne a organizačné zabezpečenie, finančné zabezpečenie a počet zamestnancov jednotlivých rezortov zahrnutých do vzdelávacieho procesu sú tabuľkovo spracované  abecedne podľa jednotlivých ÚOŠS v prílohe č.3. 
Z dôvodu limitovaného rozpočtu bol hlavný koordinátor v mnohých prípadoch nútený zredukovať širší rozsah cieľových skupín na negociátorov, keďže prioritou vlády SR je pripravenosť  SR na vstup do EÚ k 1.1. 2004.
Zo strany rezortov je nevyhnutné nominovať do vzdelávacích aktivít predovšetkým tých  pracovníkov  rezortu, ktorí môžu nadobudnuté vedomosti využiť vo svojej odbornej práci. 

7. Aktivity hlavného koordinátora 

a) Odborné  semináre 

V rámci programu TRANSFORM  nemeckého  Ministerstva  zahraničných  vecí  realizuje  
OBIPO dlhodobý projekt „EU Accession Negotiation Training“ – vzdelávanie členov negociačných skupín. Spoluorganizátormi sú nemecká spoločnosť Carl Duisberg Gesellschaft e.V. v Kolíne a Inštitút  pre európsku politiku v Berlíne, s ktorými sa rozvinula spolupráca aj na projektoch spadajúcich do rámca Komunikačnej stratégie vlády Slovenskej republiky na prípravu 
obyvateľstva na členstvo Slovenskej republiky v Európskej únii, ktorej koncepcia bola schválená 
uznesením č. 319/99 vládou SR. 
Cyklus školení „EU Accession Negotiation Training“, na ktoré Ministerstvo zahraničných vecí Spolkovej republiky Nemecko vyčlenilo v prepočte 2.000.000 Sk, je zameraných na všeobecné stratégie a know-how techniky vyjednávania v rámci negociačného procesu. Jeho oficiálne otvorenie sa uskutočnilo ešte v marci 2000 na Ministerstve zahraničných vecí SR, ktoré takisto na projekte participuje, a to za účasti podpredsedu vlády pre európsku integráciu Pavla Hamžíka, štátneho tajomníka Ministerstva zahraničných vecí  SR a hlavného vyjednávača SR s EÚ Jána Figeľa a niekoľkých zahraničných hostí. Jednotlivé pracovné skupiny reprezentovalo 29 účastníkov seminára.
V decembri 2000 boli zorganizované ďalšie dva semináre zamerané na špecificky orientované témy. Boli na ne pozvaní prednášajúci experti z Belgicka a Nemecka. V dňoch  4.-5.12.2000 sa stretli členovia negociačnej skupiny č. 24 na seminári „Spolupráca v oblasti súdnictva a vnútorných záležitostí“ usporiadanom na Ministersve zahraničných vecí SR. Od 5. do 6.12.2000 sa v rámci „EU Accession Negotiation Training“ konal v Miestodržiteľskom paláci ÚV SR seminár pre pracovnú skupinu č. 21 na tému „Regionálna politika a a koordinácia štrukturálnych nástrojov“. Spolu sa zúčastnilo 40 zástupcov pracovných skupín. 

b) Úzko špecializované  semináre

Na základe dlhodobej spolupráce s Centrum európskych štúdií v Štrasburgu (CEES) boli pripravené dva projekty: seminár "Externá a koordinačná politika EÚ so zameraním na spoluprácu s chudobnými a ťažko zadĺženými krajinami" pre 25 členov pracovných skupín z Ministerstva financií SR a Ministerstva hospodárstva SR a seminár "Sudcovia, osoby podliehajúce súdnej právomoci a médiá" pre 18 pre zástupcov Združenia sudcov Slovenska. 
Prvý zo seminárov sa konal v apríli. Bol súčasťou cyklu troch seminárov zameraných na rozvoj negociačných zručností pracovníkov štátnej správy, z ktorých dva sa realizujú  v Bratislave a jeden v Štrasburgu. 
Seminár "Sudcovia, osoby podliehajúce súdnej právomoci a médiá"  sa uskutočnil v decembri 2000. 
Na oba projekty vyhradilo francúzske Ministerstvo zahraničných vecí sumu v prepočte 1.370.000 Sk.

V máji 2000 financovalo Ministerstvo zahraničných vecí Francúzskej republiky sumou 400.000 Sk aj seminár "Rozširovanie EÚ" určený 30 frankofónnym pracovníkom ÚOŠS. 

V rámci programu FEU a  FEU+6  získal projekt „Training of the Staff from the Judiciary in Selected Topics of Law“ grant v hodnote 345.000 Sk od Ministerstva zahraničných vecí Dánskeho kráľovstva. Seminár s názvom "Vzdelávanie sudcov Slovenska"sa realizoval v júni. Zúčastnili sa ho 40 sudcovia zo Slovenska. Za slovenskú stranu  okrem ÚV SR participovalo na projekte Centrum európskych štúdií Univerzity Komenského v Bratislave, Ministerstvo spravodlivosti SR a Združenie sudcov Slovenska.

c) Jazykové kurzy

Mimoriadne žiadané boli aj jazykové kurzy. Kvalita výuky jazykov (angličtiny, francúžštiny a nemčiny), ktorá závisela v značnej miere od fundovanosti vyučujúceho personálu – prevažne zahraničných lektorov – a od materiálno-technického zabezpečenia, bola účastníkmi, ktorými boli pracovníci odborov európskej integrácie ústredných orgánov štátnej správy, hodnotená veľmi vysoko, a to všetkých štyroch inštitútoch – v Goetheho inštitúte, v Britskej rade a vo Francúzskom inštitúte, ako aj v Rakúskom inštitúte, kde však vyučovanie bolo ukončené už v júli 2000. 
	Anglický jazyk sa vyučoval v 3. bloku v mesiacoch január – apríl v piatich skupinách spolu pre 47 účastníkov, vo 4. bloku trvajúcom od mája do júna  už len v troch skupinách pre 30 záujemcov. Z finančných dôvodov musela Britská rada pristúpiť k redukcii vyučovacích skupín na tri najžiadanejšie a najnavštevovanejši: Intermediate a Lower Advanced 1 a 2. V druhom polroku bol 5. blok obsadený  24 účastníkmi. Polovica z nich pokračovala v mesiacoch september – november vo vzdelávaní v skupine Lower Advanced. Druhou polovicou boli absolventi výberových konaní, ktorí boli zaradení do nižšieho stupňa, a počas celého cyklu blokov pre nich nebola vytvorená primeraná skupina. Pre nich sa kurz konal v mesiacoch november – december.
Francúzsky inštitút ponúkol možnosť štúdia francúzskeho jazyka v škále od začiatočníkov po pokročilých v prvom polroku asi 120 záujemcom, v druhom polroku vyše 100 záujemcom zo všetkých rezortov. Pravidelná výuka v deviatich skupinách sa začala vo februári a trvala do mája, po prázdninách  bola obnovená v októbri a skončila sa v decembri 2000. Neboli vytvorené nové skupiny, len niektoré voľné miesta boli obsadené novými záujemcami. Bola zabezpečená kontinuita výuky z predošlých blokov.   
Vyučovanie nemčiny v Goetheho inštitúte bolo zrealizované pre 42 účastníkov v mesiacoch  február -  máj, a to v štyroch skupinách, v Rakúskom  inštitúte pre 12 záujemcov v dvoch skupinách v mesiacoch máj - júl. V druhom polroku pokračovalo vyučovanie nemčiny už len v Goetheho inštitúte. Podobne ako vo Francúzskom inštitúte a v Britskej rade aj v Goetheho inštitúte sa pokračovalo v kurzoch fungujúcich ešte v predošlých blokoch. Spolu 45 účastníkov  sa pravidelne zúčastňovalo výuky nemčiny od polovice septembra do konca novembra 2000.
O jazykové kurzy je naďalej veľký záujem.  
V rámci finančného limitu, ktorý bol daný fondom PHARE, a ktorý činil 3.200.000 Sk na celé dvojročné obdobie vzdelávania, realizácia jazykovej prípravy sa od roku 2001 presúva na samotné ÚOŠS.

8. Aktivity jednotlivých ústredných orgánov štátnej správy

Vzdelávacie aktivity jednotlivých rezortov boli v roku 2000 realizované s prihliadnutím na ich personálne a finančné možnosti a na možnosti spolupráce s externými vzdelávacími inštitúciami a partnerskými odbornými inštitúciami. 
Celkovo bolo do vzdelávacieho procesu zapojených 2.586 zamestnancov ústredných orgánov štátnej správy. Z vlastných rozpočtov vyčlenili a použili spolu jednotlivé ústredné orgány štátnej správy sumu 4.806.921 Sk. 
Mnoho rezortov pokladá práve financovanie projektov za najzložitejší problém. Napriek tomu možno vzdelávací proces v rámci integračného procesu hodnotiť ako uspokojivý. 
Tabuľka obsahovej náplne vzdelávacích aktivít, ich organizačného a finančného  zabezpečenia, ako aj počty účastníkov z jednotlivých rezortov sa nachádza v prílohe č. 2.

9.	Plány na rok 2001

Pravidelná správa Európskej komisie o pripravenosti Slovenskej republiky na členstvo v Európskej únii z 8. novembra 2000 charakterizovala  tempo reformy systému odbornej prípravy a vzdelávania napriek istému pokroku v tomto sektore ako stále pomalé. Správa zdôrazňuje nutnosť koordinovanej medzirezortnej politiky a dialógu medzi sociálnymi partnermi, ako aj potrebu ďalšieho posilnenia administratívnych kapacít. I keď celkovo je Slovensko na dobrej ceste, je potrebné  uskutočniť reformy a zvýšiť finančnú podporu. 
Reakciou na situáciu, ktorú neskôr konštatovala aj Pravidelná správa, bolo Uznesenie vlády SR č. 601 z augusta 2000. Uznesením vlády SR č. 601 bolo uložené jednotlivým ÚOŠS vypracovať analytický plán na rok 2001 a hľadať financie z vlastných zdrojov (viď príloha č. 3). V roku 2001 sa predpokladá realizácia vzdelávania pracovníkov ÚOŠS v oblasti odbornej i úzko špecifickej.
V rámci Plánu vzdelávania pracovníkov ústredných orgánov štátnej správy v roku 2001 v rámci integračného procesu dvadsať ÚOŠS zapojí v roku 2001 do vzdelávacieho procesu v rámci európskej integrácie približne 3.142 svojich zamestnancov a vyčlení zo svojich rozpočtov na tento účel celkovú  sumu v minimálnej výške  13.237.300 Sk. Rozpočty i počty zamestnancov jednotlivých rezortov sa dosť líšia. 
Väčšina ÚOŠS okrem vlastných možností využije aj ponuky domácich a zahraničných vzdelávacích inštitúcií, ktoré jednotlivé podujatia zabezpečia predovšetkým finančne a poskytnutím kvalifikovaných lektorov/ expertov. Medzi ne patria: bilaterálne ÚOŠS v zahraničí, Holandský inštitút medzinárodných vzťahov, Diplomatická akadémia vo Viedni, Európsky inštitút pre verejnú správu v Maastrichte, National Economic Research Associates, Eurostat, VÚJE, a.s., Inštitút zahraničného obchodu, Centrum európskych štúdií Univerzity Komenského, Ekonomická univerzita, Akadémia vzdelávania, Ústav vzdelávania a služieb, Agroinštitút, Ústav vzdelávania pracovníkov lesného a vodného hospodárstva SR, Slovenská postgraduálna akadémia medicíny, Britská rada, Francúzsky inštitút, Rakúsky inštitút, Goetheho inštitút, Language Training Service, Frances King School, atď.
Hlavný koordinátor bude pokračovať v realizovaní dlhodobých projektov organizovaných v spolupráci zo zahraničnými partnerskými inštitúciami ako sú Carl Duisberg Gesellschaft e.V. v Kolíne, Inštitút pre európsku politiku v Berlíne, Centrum pre európske štúdiá v Štrasburgu a i.. Spomínané nemecké inštitúcie začnú realizovať v spolupráci s hlavným koordinátorom v roku 2001 nový dlhodobý projekt určený negociačným skupinám. 
Vzdelávanie v jazykovej oblasti sa v roku 2001 nebude môcť uskutočňovať v tej forme ako doteraz, t.j. prostredníctvom hlavného koordinátora v spolupráci s Britskou radou, Francúzskym inštitútom, Rakúskym inštitútom a Goetheho inštitútom, keďže ďalšie financie z Európskej komisie z prostriedkov PHARE nebolo možné získať.
Aj naďalej predpokladá hlavný koordinátor možnosť využitia odborníkov, ktorí sú členmi negociačných skupín  a ktorí absolvovali odborné školenia, ako prednášateľov na všeobecných i odborných seminároch určených pre pracovníkov iných odborov jednotlivých rezortov, krajských a okresných úradov, univerzít a pod.
V nadväznosti na Pravidelnú správa Európskej komisie o pripravenosti Slovenskej republiky na členstvo v Európskej únii, ktorá podčiarkuje potrebu ďalšieho posilnenia administratívnych kapacít, a to nielen kvantitatívne, ale aj kvalitatívne, ukazuje sa nevyhnutným rozšíriť cieľovú skupinu vzdelávacích procesov v jednotlivých orgánoch štátnej správy z pracovníkov sekcií, odborov a oddelení zaoberujúcich sa európskou integráciou na všetkých ostatných zamestnancov a vzdelanostne tak pokryť ústredné orgány štátnej správy celoplošne.
V súvislosti s tým Úrad vlády SR ako hlavný koordinátor vzdelávania pracovníkov ÚOŠS plánuje v roku 2002 zamerať svoju pozornosť na pracovníkov tých oddelení/ odborov/sekcií ÚOŠS, ktoré priamo neparticipujú v záležitostiach bezprostredne sa týkajúcich európskej integrácie. Vypracuje v spolupráci s externými vzdelávacími inštitúciami vzdelávací program zameraný na všeobecné znalosti o Európskej únii a bude jeho garantom. Zabezpečí vzdelávací program po organizačnej stránke a poskytne kvalifikovaných lektorov. Jednotný program - cyklus seminárov -  určený spomínanej cieľovej skupine bude zárukou kvalitnej vzdelanostnej úrovne jeho účastníkov. Jednotlivé ústredné orgány štátnej správy nominujú do programu zameraného na všeobecné znalosti o Európskej únii taký počet účastníkov, aký uznajú za vhodný. V rámci svojich rozpočtov vyčlenia  rezorty primeranú sumu určenú na tento účel.
Po bloku všeobecných informácií o Európskej únii sa na základe analýzy potrieb jednotlivých  rezortov budú v prípade potreby realizovať aj úzko špecifické kurzy. Aj v tomto prípade hlavný koordinátor kurzy organizačne zabezpečí a poskytne prednášajúcich expertov.
Podľa vzoru ostatných členských krajín EÚ bola na Slovensku začiatkom roku 2001 hlavným koordinátorom zriadená databáza expertov z jednotlivých ústredných orgánov štátnej správy, ktorí sú v prípade potreby všeobecných aj úzko špecializovaných vzdelávacích aktivít ochotní pôsobiť ako lektori. Databáza približne 50 lektorov sa nachádza v prílohe č.5